SPOMINSKA SLOVESNOST, Rovte 25. avgust 2019

1. Pozdrav

Spoštovani vsi navzoči, vsi ki ste danes prišli od blizu in daleč, da skupaj z nami počastite spomin na pobite domobrance in druge žrtve 1. in 2. sv. vojne ter vojne za Slovenijo.

Pred dvema dnevoma, 23. avgusta, je vsa Evropa obeležila spomin na žrtve vseh totalitarnih in avtoritarnih režimov. Temu spominu se danes pridružujemo tudi mi, saj so Rovte že med vojno, predvsem pa po končani drugi sv. vojni, dale ogromen davek vsem trem totalitarnim sistemom: fašizmu, nacizmu, daleč največ pa komunizmu, ki je svoj davek v takšni ali drugačni obliki terjal še dolga leta po vojni.

Danes se spominjamo tudi 75-letnice postavitve Marijine kapelice, posvečene Mariji, Kraljici Slovencev, ki so jo 1944 dali postaviti rovtarski domobranci z namenom, da bo trajen spomin na vse padle v 1. in do takrat padle v 2. sv. vojni. Poudarjam, da so na spominske plošče v kapelici dali zapisati vse rovtarske žrtve, ne glede na kateri strani so padli. Kapelico je 5. novembra 1944 blagoslovil takratni logaški župnik g. Skubic, spominske plošče je odkril domači župnik Zalokar zbrani množici pa je spregovoril domobranski kurat nadporočnik Franc Kunstelj.

Verjetno tisti rovtarski fantje domobranci, ki so takrat ponosno v procesiji nesli Marijin kip v kapelico in ponosno stoječi v vrsti prisostvovali blagoslovu kapelice, niso niti slutili, da bodo že čez nekaj mesecev morali za vedno oditi od doma in da njihovo zadnje počivališče ne bo blagoslovljena zemlja.

To slutnjo pa je imel Ivan Hribovšek, slovenski pesnik in filolog, rojen 19. junija 1923 v Radovljici. L. 1944 se je pridružil domobrancem, 1945 delil z njimi tragično usodo odhoda na Koroško in vrnitve na Teharje, kjer se je za njim izgubila sled.

Prisluhnimo njegovi pesmi z naslovom Pomladna pesem 1944.

O dogodku blagoslovitve kapelice je takrat poročal tudi časopis Slovenski dom, ki je podal tudi podroben opis kapelice in njene simbolike: surovo obdelani kamni, iz katerih je zgrajena večina kapelice so kot krute, neusmiljene roke, ki so v obeh vojnah slovenskim družinam ugrabile očete in sinove. Pod oltarno ploščo je posebna luč, ki meče žarke na imena padlih, vklesanih na plošče okrog nje. Na oltarju je podstavek, ovit v slovensko zastavo in okrašen s slovenskim nageljnom; na tem podstavku stoji Marijin kip. Na levi in desni strani kipa sta plošči z imeni padlih: nad eno ploščo sta letnici začetka in konca prve sv. vojne in v sredi križ, obdan s trnjevo krono, nad drugo ploščo pa letnici druge sv. vojne in križ s krono, ki pomeni, da so nekateri padli v tej vojni dosegli krono mučeništva. Čez celo zadnjo stran kapelice nad imeni padlih lebdi senca križa. Sprednja stebra kapelice sta okrašena s kapitlji, na katerih je upodobljen slovenski nagelj. Iz vsega tega izhaja dvojna misel: križ daje smisel našemu trpljenju in Marija je Kraljica Slovencev.

Zdaj vemo od kod so črpali moč rovtarski fantje, da so z molitvijo na ustnicah padali v jame, kraška brezna in rudniške rove. In zdaj vemo, od kod moč rovtarskemu kuratu Francu Kunstlju, da je še potem ko so ga vsega pretepenega in zmaličenega do neprepoznavnosti ter z odsekanimi dlanmi privlekli iz zloglasnega bunkerja na Teharjah, še blagoslavljal domobrance in jim delil odvezo.

Domobranci so svojim mrtvim soborcem, ko so se poslavljali od njih, navadno zapeli pesem Oj,Doberdob. Tudi ob blagoslovu kapelice 1944 so jo zapeli. In prisluhnimo ji tudi danes.

Oj, Doberdob, slovenskih fantov grob.

Danes pa se spominjamo tudi 75-letnice protikomunističnega shoda v Rovtah, ki je bil na nedeljo, 27. avgusta 1944. Z njim so Rovtarji potrdili svojo narodno zavest in proslavili dveletnico obstoja rovtarske posadke. Shoda se je udeležil in na njem spregovoril tudi general Rupnik. Ob prihodu mu je šopek na prsi pripela Marija Kogovšek, Anžetova mici. To in še dejstvo, da je imela brata in strice domobrance jo je zaznamovalo, da je, tako kot mnogi drugi, 5. maja 1945 odšla od doma in je njena domovina, po bivanju v italijanskih taboriščih, kjer se je poročila s Francem Zorcem, postala Argentina.

Danes med nami ponovno pozdravljam njenega sina, dr. Janeza Zorca.

 Zahvala ob koncu:

V imenu Območnega odbora Nove Slovenske zaveze Rovte se zahvaljujem

* upokojenemu nadškofu dr. Antonu Stresu in vsem duhovnikom za darovano mašo
* dr. Janezu Zorcu za osrednji nagovor
* vsem sodelujočim: -pevcem kvarteta Ars

 - pevcem Cerkvenega pevskega zbora iz Rovt pod vodstvom

 Janeza Trevna

* recitatorki Katarini Lenarčič
* Brigiti in Luciji Treven za cvetlično okrasitev obeh kapelic
* Vsem, ki ste se trudili pri pripravi skromne pogostitve po končani prireditvi in vsem, ki ste kakorkoli pripomogli pri pripravi te slovesnosti
* Vsem, ki prinašate rože in sveče in skrbite, da spomin na naše pobite svojce in farane ne ugasne.

Obvestilo: Na stojnici Nove Slovenske zaveze lahko dobite zadnjo št. glasila Zaveza, prejšnjo št., ki je v celoti posvečena nedavno preminulemu Justinu Stanovniku, pa tudi ponovno natisnjeno knjigo Mojce Treven Grenki spomini z Vrha Sv. Treh kraljev.

Če še niste dobili spominske podobice, jo tudi dobite na stojnici

Pesem Moja domovina